Rafa weet ook nog nie of hy in Spele sal speel | Netwerk24
Rafael Nadal sê hy is onseker oor sy deelname aan die Olimpiese Spele in Tokio weens kommer oor die Covid-19-pandemie.
ABCSport berig die Spaanse wenner van 20 Grand Slam-titels, wat 'n Olimpiese goue medalje in die enkelspel in 2008 en dubbelspel in 2016 verower het, sê sy skedule is nog nie vasgemaak nie.
Rafael Nadal kyk nog die kat uit die boom wat die Olimpiese Spele betref. Foto: Getty Images
"Ek sal uiteraard onder normale omstandighede dit nooit oorweeg om die Spele mis te loop nie," sê die 34-jarige Nadal.
"Maar onder hierdie omstandighede . . . ek weet nie."
Hy is die vierde tennisster wat die afgelope week sy huiwering oor die Spele openbaar maak.
Serena Williams (39) wik en weeg nog of sy regtig in Julie in Japan wil wees omdat sy daarheen sal moet reis sonder haar dogter, Olympia. Die gasheerland se Kei Nishikori en Naomi Osaka is ook bekommerd oor die moontlike gesondheidsgevaar op die sportskouspel en is onseker of dit moet voortgaan.
Tokio is weens 'n skerp toename in Covid-19-gevalle onder 'n noodtoestand geplaas, slegs tien weke voordat die uitgestelde Spele op 23 Julie moet begin.
Nadal sê hy beplan om "te kyk wat oor die volgende paar maande gebeur". Hy is tans by die Italiaanse Ope in Rome in aksie.
"Maar ek moet my skedule organiseer," sê hy.
"In 'n gewone jaar ken ek gewoonlik my skedule 100% van 1 Januarie tot en met die einde van die seisoen. Vanjaar is dit 'n bietjie anders, nè? Ons moet maar aanpasbaar wees. Ons moet kan aanpas soos dinge gebeur." – Sportredaksie